
53 χρόνια από τον ηρωικό ξεσηκωμό του Πολυτεχνείου:
«Έξω οι ΗΠΑ – Έξω το ΝΑΤΟ» – «Ψωμί, Παιδεία, Ελευθερία»
ΟΛΟΙ ΚΑΙ ΟΛΕΣ ΣΤΗ ΣΥΓΚΕΝΤΡΩΣΗ ΓΙΑ ΤΟ ΠΟΛΥΤΕΧΝΕΙΟ
ΤΡΙΤΗ, 17 ΝΟΕΜΒΡΗ, ΣΤΙΣ 6 μ.μ. ΣΤΟ ΕΡΓΑΤΙΚΟ ΚΕΝΤΡΟ
Τιμάμε την αντιδικτατορική πάλη του λαού – Δυναμώνουμε τον αγώνα ενάντια στον ιμπεριαλιστικό πόλεμο, την ακρίβεια, την πολιτική της φτώχειας και το δηλητήριο του φασισμού!
53 χρόνια από τον ηρωικό ξεσηκωμό του Πολυτεχνείου, τιμάμε τους φοιτητές, τους εργάτες και τους μαθητές που τον Νοέμβρη του 1973 στάθηκαν απέναντι στα τανκς της χούντας. Τιμάμε τους νεκρούς του ξεσηκωμού και όλους όσους διώχθηκαν, φυλακίστηκαν, βασανίστηκαν, εξορίστηκαν και δολοφονήθηκαν για τη δράση τους ενάντια στη δικτατορία.
Η κατάληψη του Πολυτεχνείου από τους φοιτητές έγινε υπόθεση όλου του λαού. Ο οικοδόμοι, οι νέοι εργάτες, οι μαθητές και οι αγρότες ενώθηκαν μαζί τους και έδωσαν στον ξεσηκωμό τον εργατικό και λαϊκό του χαρακτήρα. Ανάμεσα στους νεκρούς από τα πυρά της χούντας ήταν εργάτες, οικοδόμοι και μαθητές.
Η χούντα γεννήθηκε μέσα από το ίδιο το κράτος και τη «δημοκρατία» των εκμεταλλευτών. Υπηρέτησε τα συμφέροντα των εφοπλιστών και των βιομηχάνων, έχοντας τις ευλογίες των ΗΠΑ και του ΝΑΤΟ. Τα κέρδη τους μεγάλωναν την ώρα που η χούντα έβαζε τα συνδικάτα στον γύψο, απαγόρευε τις απεργίες και έστελνε αγωνιστές εργάτες στις φυλακές και στα ξερονήσια.
Η πρόωρη αποφυλάκιση του ναζί – εγκληματία Κασιδιάρη θυμίζει γιατί το σύστημα της εκμετάλλευσης κρατά τους φασίστες σε εφεδρεία, για να χτυπούν το εργατικό – λαϊκό κίνημα και τους αγώνες του. Σήμερα επιχειρούν να επανεμφανιστούν με νέα προσωπεία, να προσεγγίσουν τη νεολαία και να παρουσιάσουν το μίσος ως μαγκιά, τον ρατσισμό ως πατριωτισμό και τη βία ως δύναμη, όπως στις δολοφονικές επιθέσεις στην Πάτρα, στην Ελευσίνα, στο 6ο ΕΠΑΛ Αθήνας και αλλού. 
[bookmark: p-rc_4359aa532d227be0-19]Την ίδια στιγμή, τα πρόσφατα περιστατικά φασιστικής δράσης σε σχολεία της χώρας (Ρέθυμνο, Χανιά, Ηράκλειο, Αθήνα, Ελευσίνα), οι βανδαλισμοί και οι επιθέσεις σε μαθητές και εκπαιδευτικούς επιβεβαιώνουν ότι ο φασισμός επιχειρεί να ξαναβρεί χώρο στη νεολαία, αξιοποιώντας τη διαστρέβλωση της ιστορίας και την εξοικείωση με τη βία. Αυτά τα φαινόμενα τρέφονται από την αντιλαϊκή πολιτική της υποβάθμισης της δημόσιας παιδείας και υγείας, την αφαίμαξη του λαϊκού εισοδήματος και τα αδιέξοδα που βιώνει η νέα γενιά. 
[bookmark: p-rc_4359aa532d227be0-20]Ως εκπαιδευτικοί διακηρύσσουμε ότι δεν υπάρχει καμία «αθώα» ανοχή στον φασισμό, ούτε χώρος για τις ιδέες του στα σχολεία μας.
Το Δ.Σ. της ΕΛΜΕ Κέρκυρας συμμετέχει στη δίμηνη καμπάνια ενάντια στο φασισμό που έχει ανακοινώσει η ΟΛΜΕ και θα συγκεκριμενοποιήσει τις δράσεις που θα οργανώσει, τις επόμενες μέρες.
Το σχολείο δεν μπορεί να γίνει χώρος εκφοβισμού, μίσους και φασιστικής προπαγάνδας. Είναι χώρος γνώσης, κριτικής σκέψης και διαλόγου, αλληλεγγύης και δημοκρατικών δικαιωμάτων. 
Με όπλο την ιστορική μνήμη και τη συλλογική δράση, υψώνουμε τείχος απέναντι στον φασισμό. Δεν αφήνουμε τη νέα γενιά να δηλητηριαστεί από το μίσος. Υπερασπιζόμαστε το δικαίωμα όλων των παιδιών να μορφώνονται, να σκέφτονται ελεύθερα και να ζουν χωρίς φόβο και διακρίσεις.
Ο φασισμός δεν έχει θέση στα σχολεία μας, δεν έχει θέση στην κοινωνία μας!
«Έξω οι ΗΠΑ – Έξω το ΝΑΤΟ» σημαίνει σήμερα να βγει η Ελλάδα από το πολεμικό μακελειό. Από τη Σούδα και την Αλεξανδρούπολη ως το Άκτιο, οι βάσεις και οι υποδομές που παραδίδονται στους αμερικανοΝΑΤΟικούς σχεδιασμούς γίνονται ορμητήρια πολέμου και εκθέτουν τον λαό στον κίνδυνο αντιποίνων. Στο Αιγαίο και την Ανατολική Μεσόγειο, οι ανταγωνισμοί των ομίλων για την Ενέργεια τροφοδοτούν παζάρια σε βάρος των κυριαρχικών δικαιωμάτων της χώρας. Στην Κύπρο, όπου το πραξικόπημα της χούντας άνοιξε τον δρόμο στην τουρκική εισβολή, τα σημερινά σχέδια των ιμπεριαλιστών παγιώνουν την κατοχή και τη διχοτόμηση. Απαιτούμε να κλείσουν οι βάσεις του ΝΑΤΟ, να πάψουν τα λιμάνια και οι υποδομές να χρησιμοποιούνται για τη μεταφορά πολεμικού υλικού.
Ενώ βρίσκονται δισεκατομμύρια για εξοπλισμούς, οι εργαζόμενοι μετράμε τι θα κόψουμε για να βγει ο μήνας. Η κυβέρνηση της ΝΔ και τα κόμματα της πολεμικής εμπλοκής επικαλούνται τις «αντοχές της οικονομίας» όταν διεκδικούμε αυξήσεις, Συλλογικές Συμβάσεις, νοσοκομεία και σχολεία, μέτρα ενάντια στην ακρίβεια. Αντέχει όμως για τις φρεγάτες που φυλάνε τα συμφέροντα των εφοπλιστών στην Ερυθρά Θάλασσα, για τους Patriot στη Σαουδική Αραβία και τις εξοπλιστικές συμφωνίες με το κράτος – δολοφόνο του Ισραήλ, που συνεχίζει τη γενοκτονία του λαού της Παλαιστίνης.
Καμία θυσία για τα κέρδη και τους πολέμους τους! Λεφτά για μισθούς, Υγεία και Παιδεία!
Η πάλη ενάντια στους πολέμους δεν είναι ξεκομμένη από την πάλη για το ψωμί του λαού, για αυξήσεις στους μισθούς και την προστασία του λαϊκού εισοδήματος. Για να παίρνονται μέτρα για την υγεία και την ασφάλεια στους χώρους δουλειάς. Δεν είναι ξεκομμένη από την πάλη ενάντια στην ακρίβεια και την υποβάθμιση της ζωής μας, την κάλυψη των αναγκών μας σε Υγεία και Παιδεία, για όλα τα σύγχρονα δικαιώματα της νεολαίας και του λαού, για τις λαϊκές ελευθερίες.
Τιμή στην αντιδικτατορική πάλη του λαού μας αποτελεί η οργανωμένη πάλη ενάντια στην πολιτική που σε καιρό ειρήνης μας ξεζουμίζει στη δουλειά και σε καιρό πολέμου μας καλεί «να συνηθίσουμε σε φέρετρα και κουλτούρα πολέμου».
Στις 30 Οκτώβρη, οι λιμενεργάτες σε 113 λιμάνια, σε 22 χώρες, έδειξαν τι μπορεί να πετύχει η εργατική τάξη όταν συνειδητοποιεί τη δύναμή της και οργανώνει την πάλη της. Με αυτή την ορμή βγαίνουμε στον δρόμο στις 17 Νοέμβρη! Με αυτή την ορμή οργανώνουμε σε κάθε σχολείο και χώρο δουλειάς την πανελλαδική, πανεργατική απεργία στις 25 Νοέμβρη.
Σήμερα, ο αγώνας «Ψωμί – Παιδεία – Ελευθερία» απαιτεί ένα μαζικό και πανελλαδικά συντονισμένο εργατικό – λαϊκό κίνημα, με δυνατά σωματεία και κοινή δράση με τους βιοπαλαιστές αγρότες, τους αυτοαπασχολούμενους και τη νεολαία. Ένα κίνημα που θα βάζει εμπόδια στην πολεμική εμπλοκή, θα επιβάλλει κατακτήσεις και θα συγκρούεται με την εξουσία του κεφαλαίου, τις κυβερνήσεις του, την ΕΕ και το ΝΑΤΟ. Με την εργατική τάξη και τον λαό μπροστά, στην πάλη για την ανατροπή του βάρβαρου συστήματος της εκμετάλλευσης που γεννά τους πολέμους, τη φτώχεια και θρέφει τον φασισμό!
Το Δ.Σ. της ΕΛΜΕ Κέρκυρας παράλληλα, καταγγέλλει την πρυτανεία του ΕΜΠ, η οποία με τις πλάτες της κυβέρνησης, σε αυξημένη καταστολή, κλειστά κτίρια και χρονικούς περιορισμούς, απαγορεύοντας ουσιαστικά τις εκδηλώσεις στο ιστορικό συγκρότημα. Τα μέτρα αυτά αποτελούν ευθεία αμφισβήτηση της ιστορικής κατάκτησης του λαού και της νεολαίας να τιμούν τον ξεσηκωμό του Νοέμβρη και να αντλούν δύναμη για τους σημερινούς αγώνες.
· Συμμετέχουμε συγκροτημένα με το πανό της ΕΛΜΕ Κέρκυρας στην συγκέντρωση και πορεία της 17ης Νοέμβρη!
· Προετοιμάζουμε από σήμερα τη μεγάλη Πανελλαδική Πανεργατική Απεργία στις 25 Νοέμβρη!

